DA Den Europæiske Unions Tidende C 264/12

Høringskonsulentens endelige rapport i sag COMP/34.579 MasterCard, COMP/36.518 EuroCommerce, COMP/38.580 Commercial Cards, kollektivt benævnt »MasterCard«

(udarbejdet i henhold til artikel 15 og 16 i Kommissionens afgørelse (2001/462/EF, EKSF) om høringskonsulentens kompetenceområde under behandlingen af visse konkurrencesager — EFT L 162, 19.6.2001, s. 21)

2009/C 264/05

Beslutningsudkastet giver anledning til følgende bemærkninger:

Sagen har sin oprindelse i undersøgelser foretaget på grundlag af EF-traktatens artikel 81. Sagens udgangspunkt er en anmeldelse indsendt af de tidligere ejere af MasterCard Europe sprl (COMP/34.579), en klage indgivet til Kommissionen af EuroCommerce i 1997 (COMP/36.518) og den undersøgelse af de multilaterale interbankgebyrer (MIF) på kommercielle kort fra Visa og Mastercard (COMP/38.580), som Kommissionen indledte på eget initiativ den 22. november 2002.

Klagepunktsmeddelelse og frist

Den første klagepunktsmeddelelse i sagen blev sendt til MasterCard Europe Sprl, MasterCard Incorporated og MasterCard International Incorporated (MasterCard) (1) den 24. september 2003, efter at Mastercard den 25. juli 2003 havde underrettet Kommissionen om, at den agtede at indgive klage i medfør af traktatens artikel 232, medmindre Kommissionen officielt tog stilling til Mastercards interbankgebyrer inden for EØS. Parterne, der afgav svar på klagepunktsmeddelelsen den 5. januar 2004, anmodede ikke om en mundtlig høring. Som led i proceduren gav jeg den 23. oktober 2003 VISA International tilladelse til at blive hørt som en tredjepart, der havde godtgjort tilstrækkelig interesse, jf. Kommissionens forordning (EF) nr. 2842/98 om høring af parter i visse procedurer.

Supplerende klagepunktsmeddelelse og frist

Den 21. juni 2006 sendte Kommissionen en supplerende klagepunktsmeddelelse til MasterCard Europe vedrørende sammenslutningens nettakster og beslutninger om interbankgebyrer inden for EU. Med denne supplerende klagepunktsmeddelelse blev den foregående klagepunktsmeddelelse (af 24. september 2003) uddybet med en mere indgående analyse af de konkurrencebegrænsende virkninger af MasterCard's interbankgebyrer inden for EØS.

Formålet var i første række at afklare Kommissionens analyse af resultaterne af den empiriske undersøgelse, den havde foretaget af MasterCards interbankgebyrer inden for EU (MIF) og »Honour All Cards«-reglen (HACR) (2) siden den 24. september 2003, og at tilskynde MasterCard til at afskaffe MIF og begrænse omfanget af HACR.

MasterCard besvarede den supplerende klagepunktsmeddelelse den 15. oktober 2006, dvs. inden fristens udløb.

Aktindsigt

Efter at den supplerende klagepunktsmeddelelse var udstedt, udøvede MasterCard sin ret til aktindsigt ved den 3. og 4. juli 2006 at tage en kopi af sagsakterne. Den 22. august 2006 fik MasterCard igen adgang til sagens akter; dette skete på foranledning af selskabets advokat, som ikke havde kopieret visse del af sagsakterne den 3. og 4. juli.

MasterCard hævdede både før og under den mundtlige høring, at Kommissionen ikke havde givet selskabet øjeblikkelig og fuld adgang til sagens akter. For så vidt angår problemerne omkring aktindsigt skal det nævnes, at MasterCard — uanset den omstændighed, at jeg stod som kopimodtager i dele af korrespondancen mellem MasterCard og sagsbehandlingsgruppen — ikke på noget tidspunkt henvendte sig direkte til høringskonsulenten med anmodning om aktindsigt, trods det at selskabet havde rig lejlighed hertil.

Tredjeparters deltagelse

Forud for den mundtlige høring indsendte mange tredjeparter anmodning om tilladelse til at deltage i proceduren.

Ud over VISA gav jeg 14 selskaber tilladelse til at blive hørt som tredjeparter, der havde godtgjort tilstrækkelig interesse, jf. artikel 13, stk. 1, i forordning (EF) nr. 773/2004: The Royal Bank of Scotland, Airplus, tre spanske betalingskortsystemer (Servired S.C., Sistema 4B S.A., Euro 6000 S.A.), British Retail Consortium (BRT), en belgisk detailsalgskæde (Kappé International BV), British Petroleum (BP), European Retail Roundtable (ERRT), Hotels, Restaurants and Cafés in Europe (HOTREC), en østrigsk hotelsammenslutning (ÖHV), International Air Transport Association (IATA), Royal AHOLD og IKEA.

VISA, Airplus, ÖHV, HOTREC, IATA og Royal Bank of Scotland afgav skriftlige bemærkninger.

Den mundtlige høring

Den mundtlige høring fandt sted den 14. og 15. november 2006 med deltagelse af MasterCard, den klagende part (EuroCommerce), og ni tredjeparter.

Den 24. maj 2007, dvs. seks måneder efter den mundtlige høring, skrev MasterCard til mig om den »klart meget sene og selektive fremsendelse« af MasterCards besvarelse af den supplerende klagepunktsmeddelelse til medlemsstaternes repræsentanter forud for høringen.

MasterCard påpegede, at Kommissionen, selv om selskabets besvarelse af den supplerende klagepunktsmeddelelse allerede var blevet sendt den 15. oktober 2006, først fremsendte besvarelsen til medlemsstaternes myndigheder fredag den 10. november 2006, dvs. få dage før høringen. Ifølge MasterCard havde den sene fremsendelse hindret medlemsstaternes repræsentanter i fuldt ud at sætte sig ind i MasterCards argumenter forud for høringen; det hævdedes, at dette var en krænkelse af MasterCards berettigede forventninger og ret til at blive hørt.

Udgangspunktet må være, at samarbejdet mellem Kommissionen og medlemsstaternes myndigheder er principielt en rent intern sag. Ikke desto mindre meddelte jeg dog MasterCard, at de nationale myndigheder hverken på det pågældende tidspunkt eller senere havde klaget over ikke at være blevet fuldt informeret. Medlemsstaternes repræsentanter deltog i høringen og havde lejlighed til at stille spørgsmål. Der var ingen tegn på, at Kommissionen havde forsømt sin pligt til at sikre, at det rådgivende udvalg, der samles før vedtagelsen af den endelige beslutning, kan afgive udtalelse med fuldt kendskab til alle sagens omstændigheder.

Jeg mener, at MasterCards proceduremæssige rettigheder — og herunder selskabets ret til at blive hørt af Kommissionen — er blevet overholdt.

Sagsfremstillingsmeddelelsen

Den 23. marts 2007 sendte Kommissionen MasterCard et brev (sagsfremstillingsmeddelelse), hvorved den gav MasterCard adgang til de dokumenter, der var indgået efter, at MasterCard havde konsulteret sagens akter i juli og august 2006, idet den skitserede de konklusioner, som Kommissionen agtede at drage i sin beslutning på grundlag af nye omstændigheder.

MasterCard skrev til mig den 17. april 2007; selskabet argumenterede, at Kommissionen burde have udstedt en ny supplerende klagepunktsmeddelelse i stedet for en sagsfremstillingsmeddelelse, idet det hævdede, at sagsfremstillingsmeddelelsen indeholdt nye retlige argumenter og væsentlige oplysninger, der ikke fremgik af den supplerende klagepunktsmeddelelse af 20. juni 2006. Jeg svarede MasterCard den 4. maj 2007, at det var korrekt, at sagsfremstillingsmeddelelsen supplerede Kommissionens tidligere undersøgelser af, hvorvidt MasterCard kan betragtes som en virksomhedssammenslutning, og indeholdt en yderligere vurdering af de retlige følger af IPO, men at min opfattelse var, at sagsfremstillingsmeddelelsen ikke indebar nogen materiel ændring af bevismaterialet for den anfægtede overtrædelse.

MasterCard besvarede sagsfremstillingsmeddelelsen den 16. og den 22. maj 2007.

Fortrolig information

Den 2. maj 2007 modtog jeg et brev fra MasterCards advokat, der ønskede vejledning i forbindelse med videregivelse af fortrolig information og forretningshemmeligheder.

En nærmere undersøgelse viste, at Kommissionen havde videregivet visse oplysninger, som sammenholdt med andre dele af sagsakterne og oplysninger, som MasterCard selv havde potentielt adgang til, indebar en klar risiko for, at MasterCard i teorien kunne deducere, hvilke fortrolige oplysninger forskellige tredjeparter havde afgivet på grundlag af Kommissionens anmodning om oplysninger.

Kommissionens tjenestegrene anmodede ved brev af 10. maj 2007 såvel MasterCard som MasterCards advokat om at træffe foranstaltninger til afhjælpning af denne situation. Generaldirektoratet for konkurrence underrettede de virksomheder, der havde indsendt information, den 30. november 2007.

Beslutningsudkastet

Det beslutningsudkast, der er forelagt Kommissionen, indeholder kun klagepunkter, hvorom parterne har haft mulighed for at give deres mening til kende.

Jeg konkluderer, at parternes ret til at blive hørt er blevet tilgodeset i denne sag.

Bruxelles, den 14. december 2007 Karen WILLIAMS

(1) For en detaljeret redegørelse for MasterCards selskabsstruktur før og efter den oprindelige offentlige høring (Initial Public Offering — IPO) af maj 2006 henvises til beslutningens punkt 40-99.

(2) Vedrørende »Honour All Cards«-reglens funktion, se beslutningens punkt 195.